52/2006

K og M höfðu verið í sambúð um nokkurra ára skeið og fest kaup á fasteign. Var M þinglýstur eigandi 70% eignarinnar, en K 30%. Ekki var talið að M hefði tekist að sýna fram á að leggja ætti til grundvallar aðra eignaskiptingu og var því hafnað kröfu hans um að viðurkennt yrði með dómi að hann ætti fasteignina einn.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, I-kvk-nf B-kvk-nf og J-kk-nf S-kk-nf G-kk-nf.

Áfrýjandi skaut málinu til Hæstaréttar 25. janúar 2006. Hann krefst þess að viðurkennt verði með dómi að hann sé einn eigandi þess hluta fasteignarinnar að A í Kópavogi, sem ber fastanúmer [...], ásamt öllu því sem eignarhlutanum fylgir og fylgja ber. Þá krefst hann málskostnaðar í héraði og fyrir Hæstarétti.

Stefnda krefst staðfestingar héraðsdóms og málskostnaðar fyrir Hæstarétti.

Áfrýjandi hefur frá upphafi skýrt kröfu sína þannig, að verði ekki fallist á hana óbreytta felist í henni krafa um að eignarhlutföll málsaðila í íbúðinni verði ákveðin með dómi, þannig að hann teljist eiga í henni meira en 70% og stefnda minna en 30%.

Í stefnu til héraðsdóms lýsti áfrýjandi málsatvikum svo að stefnda hafi flutt inn til hans í íbúð sem hann átti að B í Reykjavík á árinu 1997. Hann vísar nú til þess að hún hafi þá verið áfram með lögheimili hjá foreldrum sínum og ekki flutt það fyrr en þau fluttust í íbúðina að A í Kópavogi á árinu 2001. Telur hann rétt að miða við að sambúðin hafi byrjað við flutning lögheimilisins. Sambúð málsaðila hófst þegar stefnda flutti inn til áfrýjanda og verður því ekki á þetta fallist. Ágreiningslaust er að málsaðilar slitu samvistum í ágúst 2003. Samkvæmt þessu stóð sambúðin í um það bil 6 ár.

Svo sem greinir í hinum áfrýjaða dómi festu málsaðilar kaup á íbúðinni að A á fyrri hluta árs 2000 og var kaupsamningur um eignina dagsettur 26. júní það ár. Í honum kom fram að áfrýjandi væri kaupandi að 70% eignarinnar en stefnda 30%. Málatilbúnaði aðila, að því er varðar fjárhag þeirra á árunum 2000 til 2003 og sérstök framlög til kaupa á eigninni og afborgana af lánum, er lýst í hinum áfrýjaða dómi. Í málflutningi fyrir Hæstarétti hefur stefnda bent sérstaklega á að heildarlántaka hjá Íbúðarlánasjóði vegna íbúðarkaupanna hafi numið 7.714.000 krónum. Þau hafi tekið þessi lán sameiginlega og beri því að líta svo á að hún hafi aflað fjár til kaupanna, sem nemi helmingi lánsfjárhæðarinnar, eða 3.857.000 krónum. Sú upphæð sé nálægt 30% af kaupverði íbúðarinnar, sem var 13.000.000 krónur. Nægi þetta að hennar mati til að skýra réttmæti skiptingar eignarhlutanna sem fram kom í kaupsamningnum.

Aðilar málsins létu ganga frá kaupsamningi um íbúðina á þann hátt sem fyrr greinir. Verður talið að þeir hafi þá samið um að innbyrðis eignarhlutföll þeirra í íbúðinni skyldu vera með þeim hætti sem þar var lýst. Áfrýjandi hefur ekki sannað að þessi samningur hafi verið bundinn forsendu um að stefnda innti af hendi sérstakar greiðslur til hans af væntanlegum bótum vegna umferðarslyss sem hún hafi átt í vændum á þessum tíma.

Samkvæmt gögnum málsins námu heildartekjur áfrýjanda árin 2000 til og með 2003 liðlega 13 milljónum króna. Á sama tímabili aflaði stefnda launatekna sem námu rúmlega 6 milljónum króna. Að mati dómsins verður samningi aðila um skiptingu eignarhluta í fasteigninni ekki hnekkt með því að tekjur áfrýjanda hafi fremur en tekjur stefndu á þessu tímabili farið í að greiða kaupverð og afborganir lána af íbúðinni. Verður að ætla að stefnda hafi á þessu tímabili varið aflafé sínu til útgjalda í þágu sameiginlegs heimilis málsaðila, þó að féð hafi ekki í öllum tilvikum gengið inn á sameiginlegan reikning sem þau stofnuðu í þessu skyni.

Samkvæmt framansögðu verður ekki fallist á með áfrýjanda að hnekkja beri því samkomulagi sem málsaðilar gerðu um skiptingu íbúðarinnar við kaup á henni 23. júní 2000. Verður hinn áfrýjaði dómur því staðfestur.

Áfrýjandi verður dæmdur til að greiða stefndu málskostnað fyrir Hæstarétti svo sem í dómsorði greinir.

Dómsorð:

Hinn áfrýjaði dómur skal vera óraskaður.

Áfrýjandi, M, greiði stefndu, K, 300.000 krónur í málskostnað fyrir Hæstarétti.